פליטווד מק

תולדות הלהקה

ראשיתה של פליטווד מק בחמישה שירים שהקליטו יחדיו מקווי, פליטווד וגרין בזמן אולפן שקיבלו בחינם על חשבונה של להקת הבלוז John Mayall & the Bluesbreakers, שבה ניגנו. לקטע אינסטרומנטלי אחד שהוקלט במסגרת זו קרא גרין פליטווד מק, שילוב שמותיהם של שני נגני חטיבת הקצב. זמן קצר לאחר מכן, בקיץ 1967, הקימו פליטווד וגרין להקה משלהם, לה קראו פליטווד מק, עוד לפני שהצטרף מקווי, כדי לפתותו לנטוש את הבלוזברייקרז לטובתם, כפי שאכן עשה לאחר מספר שבועות. השיר הידוע ביותר של פליטווד מק בשנותיה הראשונות היה Black Magic Woman, אותו כתב גרין, ושעתיד היה להפוך לקלאסיקת רוק בביצועה של להקת קרלוס סנטנה.
פיטר גרין עזב את הלהקה בשנת 1970, לאחר שהוקלטו שלושה אלבומים. למרות עזיבת המנהיג הדומיננטי, המשיכה הלהקה להתקיים והתחזקה בגיטריסט נוסף, בוב ולץ', ובזמרת-רקע בשם כריסטין פרפקט-מקווי, אשתו של ג'ון מקווי. החצי הראשון של שנות השבעים היה תקופת מעבר עבור פליטווד מק. מספר חברי להקה באו והלכו והאלבומים שיצאו נהנו ממידה משתנה של הצלחה בקרב קהל הבלוז-רוק המסורתי שלה.
במהלך 1974 בעת סיור באולפנים בקליפורניה הכיר מיק פליטווד את לינדזי בקינגהם וחברתו סטיבי ניקס. הוא התרשם מנגינת הגיטרה של לינדזי וצירף אותו ללהקה. את הפריצה לקהל הרחב עשתה הלהקה בהרכב בחדש ובסגנון מוזיקלי אחר לגמרי, לאחר הצטרפות הזוג. בקינגהם תרם להיטים רבים ונחשב אחד הגיטריסטים הגדולים בכל הזמנים.
האלבום הראשון של ההרכב המחודש נקרא, כמו אלבום הבכורה של הלהקה עצמה,"Fleetwood Mac" ויצא ב-1975.
האלבום, שהיה בעל צליל יותר פופי ומלודי ודמה יותר לרוק קלאסי מאשר לבלוז רוק זכה להצלחה עצומה בארצות הברית וזכה גם להצלחה בבריטניה ומתוך 4 הסינגלים שהשתחררו ממנו הפכו 3 ללהיטים:
"Over My Head" ו"Say You Love Me" שנכתבו על ידי כריסטין מקווי והשיר הראשון שכתבה סטיבי ניקס ושיצא לאור כסינגל (וכנראה הלהיט הגדול ביותר מהאלבום) "Rhiannon". שיר נוסף מהאלבום, שנכתב גם הוא על ידי ניקס "Landslide" זכה להערכה גדולה, וגרסה חיה שלו יצאה לאור בשנת 1998 (יותר מ-20 שנה לאחר יציאת האלבום). למרות ההערכה שזכה לה הסינגל מעולם לא נחשב להיט מבחינה טכנית במצעד הבילבורד אבל כן זכה להצלחה במצעד הAC כשהגיע למקום העשירי.
האלבום השני של הלהקה בהרכב זה היה Rumours, אלבום פופ עמוס להיטים, פרי עטם של שלושת הכותבים העיקריים מבין חברי הלהקה. Rumours היה לאחד מהאלבומים המצליחים ביותר בתולדות הפופ וכמה משיריו (Don't Stop, Go Your Own Way, Dreams) היו ללהיטים מידיים וזכו להשמעות רבות לאורך שנים מאז. האלבום זכה בפרס גראמי לשנת 1977.
ההרכב שהקליט את Rumours המשיך פחות או יותר מאז, אם כי בקינגהאם עזב את הלהקה וחזר אליה, וכריסטין מקווי עזבה אותה ב-1998. נגנים אחרים צורפו ללהקה ועזבוה, מבלי שהותירו עליה את חותמם.
ב-2014 חזרה כריסטין מקווי ללהקה. ההודעה הרשמית על חזרתה פורסמה ב-11 בינואר באותה שנה.
ב-2017, שירה של הלהקה "The Chain" הופיע בסרט "שומרי הגלקסיה: חלק 2".
ב-2018 פוטר בקינגהאם מהלהקה. באפריל 2018 הודיעה הלהקה כי את בקינגהאם יחליפו שניים: הגיטריסט מייק קמפבל שהיה בלהקתו של טום פטי (שוברי הלבבות) וניל פין, שהיה סולן קראודד האוס. שניהם מופיעים יחד על הבמות כשהראשון מתפקד במקום בקינגהאם כגיטריסט והשני במקום בקינגהאם כזמר.
הלהיטים הגדולים ביותר של הלהקה:
שירים שנכתבו על ידי פיטר גרין-"(Albatross", "Man of the World","Oh Well","The Green Manalishi (With the Two Prong Crown".
שירים שנכתבו על ידי כריסטין פרפקט-מקווי-"Over My Head","Say You Love Me","Don't Stop","You Make Loving Fun",,"Hold Me","Little Lies","Everywhere".
שירים שנכתבו על ידי לינדזי בקינגהאם- I'm so afraid" Go Your Own Way","Tusk","Oh Diane","Big Love".
שירים שנכתבו על ידי סטיבי ניקס-"Rhiannon","Dreams","Sara","Gypsy".